I går var det klart for første dagen av festivalen Kadetten på Kadettangen. Store artister som amerikanske Cardi B stod på scenen – men ifølge politiet var det mye beruselse blant publikum.

– Totalt er det 65 pågrepne. Hovedsakelig for bruk og besittelse av narkotika. To personer er pågrepet for salg av narkotika. Jeg kan også nevne at en 15-åring ble pågrepet i besittelse av om lag 40 gram hasj, sier operasjonsleder Vidar Pedersen.

– Disse 65 pågrepne, er de under 18 år?

– Fem av dem skal være under 18 år. De andre skal være fra 18 år og litt opp i tjueårene.

Politiet vil også være på festivalen i dag, da de ser et behov for å være til stede. Dialogen mellom politiet som er til stede og arrangøren av festivalen er god, sier Pedersen.

– De holder løpende dialoger og retter på ting som kan rettes på i fasen mellom dag en og to.



Pedersen vil ikke gå inn på grepene festivalarrangøren tar i dag. Det har foreløpig ikke lykkes NRK å få en kommentar fra arrangørene av festivalen.

– Mye forsøpling

Patruljene fra Oslo-politiet som har vært til stede i Sandvika har også lagt merke til mye forsøpling, ifølge Pedersen.

– Det er mye knuste flasker og sånt rundt i byen og det er absolutt ikke hyggelig å se. Generelt er dette ned mot Kadettangen og mot Sandvika, sier han.

Ryddingen på Kadettangen har pågått i hele natt. Foto: Lars Dønvold Myhre / NRK

Det har vært ryddet på Kadettangen i hele natt, og det ser nå ryddig ut. Ryddemannskapene sier til NRK at de har funnet poser som de mistenker inneholder narkotika.

Festivalen varer i to dager, og det skal ha vært om lag 10.000 publikummere i går kveld.